
הודעה לעיתונות
אינטל מסכמת את 2014: יצוא של 4.25 מיליארד דולר
עיקר החדשות:

· היקף הייצוא של אינטל ישראל צמח ב-2014 ביותר מ-10% ל-4.25 מיליארד דולר. 
· החל פרויקט הבינוי לשדרוג המפעל. העלות המוערכת של העבודות - כ–800 מיליון דולר. היקף ההשקעה צפוי להסתכם בלמעלה מ-6 מיליארד דולר.
· מצבת כוח האדם של אינטל עומדת על 10,085 עובדים בישראל.
· אינטל צפויה לבצע רכש כולל של 18.7 מיליארד שקל בישראל בעשור הקרוב.
· תוכנית "5 פי 2", אותה מובילה אינטל ישראל לצד ארגונים וחברות מובילים במשק, תעניק למאות בתי ספר ואלפי תלמידים חיזוק בהכנה לבגרות במתמטיקה, מדעים וטכנולוגיה. 
אינטל מסכמת את שנת 2014 וחושפת שורה של נתונים כלכליים אודות ביצועי החברה בישראל ותוכניותיה לשנה הקרובה. גולת הכותרת היא פרויקט בינוי רחב של מבנה מגשר שיתפרש על פני שטח של 5,000 מ"ר בין מפעלי החברה בקמפוס בקריית גת, ויאפשר חיבור בין רצפות הייצור.
היקף היצוא של אינטל בשנת 2014 הסתכם ב-4.25 מיליארד דולר, לעומת 3.8 מיליארד דולר ב-2013; מדובר בגידול של כ-10%. היקף היצוא הכולל של אינטל בישראל במהלך 41 שנות פעילותה בישראל מסתכם ב-39 מיליארד דולר. עד היום השקיעה אינטל בהקמת מרכזי פיתוח ומפעלי ייצור בישראל סכום של כ-11 מיליארד דולר.  


בימים אלה יוצא לדרך אחד מפרויקטי הבינוי הגדולים שנראו בישראל: שדרוג המפעל של אינטל ישראל בקרית גת. על פי הערכות אינטל ישראל, עלות הבינוי הכוללת צפויה להסתכם בכ-800 מיליון דולר. 
במסגרת הפרויקט צפויה אינטל להקים מבנה מגשר בשטח כ-5,000 מ"ר בו יוצבו רובוטים שישנעו פרוסות סיליקון בין שני המפעלים – מפעל אינטל (FAB28) והמבנה בו שכן עד לאחרונה מפעל מיקרון, שנרכש על ידי אינטל. גישור המפעלים יצור רצפת ייצור משותפת לשני המפעלים. הפרויקט צפוי להעסיק כ-3,000 עובדי בינוי ממגוון רחב של תחומים, כגון מערכות חשמל ומיזוג מתקדמות, תשתיות חכמות והקמה של חדרים נקיים. 

שדרוג המפעל והמשך פעילותה של אינטל בישראל צפויים להשפיע באופן משמעותי על כלכלת ישראל בשנים הקרובות, גם מבחינת רכש והסתייעות בספקים מקומיים. עקב שדרוג המפעל, אינטל התחייבה, במסגרת תוכנית ההשקעות, כי תבצע רכש במשק הישראלי בהיקף של 1.87 מיליארד שקל לשנה על פני עשר השנים הבאות – כלומר 18.7 מיליארד שקל עד 2025. עיקר ההוצאה תגיע לרכש מספקים ישראלים קטנים ובינוניים. כבר כיום אינטל עובדת עם כ-1,000 ספקים ישראלים. 

אינטל ישראל היא כיום המעסיקה הפרטית הגדולה בישראל, עם 10,085 עובדים נכון לתום שנת 2014. בסוף 2013 מצבת כוח האדם של אינטל הסתכמה ב-9,855 עובדים. 

מולי אדן, נשיא אינטל ישראל, אמר: "אינטל ישראל נמצאת בחזית הטכנולוגיה עם שבבים חדשים, טכנולוגיות חדשניות ומוצרי תקשורת מתקדמים שמציבים את ישראל על מפת ההיי-טק העולמית. כך למשל המעבדים העתידיים, Skylake, מפותחים על-ידי קבוצה המנוהלת ממרכזי הפיתוח של אינטל ישראל. באופן דומה מפותחות כאן טכנולוגיות תקשורת, המהוות חלק מהליבה של טאבלטים וסמארטפונים של אינטל, וכן טכנולוגיות צילום חדשניות כגון RealSense, שמאפשרות למחשבים "לראות" בתלת-ממד. כל אלה לא רק מובילים את ההיי-טק הישראלי להישגים, אלא גם יתרמו רבות להובלה האסטרטגית של אינטל העולמית".
מקסין פסברג, מנכ"לית אינטל ישראל, ציינה כי ההשקעה שאינטל ביצעה היא אחת הגדולות ביותר של משקיע זר בישראל. "ב-2014 הודיעה אינטל על שדרוג המפעל בקרית גת לטכנולוגיות ייצור מתקדמות. היקף ההשקעה צפוי להסתכם בכ-6 מיליארד דולר, והיא עתידה להשפיע רבות על הכלכלה והחברה הישראלית, במיוחד בדרום הארץ". 

מהלך מואץ לקידום 5 יחידות מתמטיקה בישראל 
שיעור התלמידים הלומדים ל-5 יחידות בגרות במתמטיקה ומקצועות מדעיים עומד כיום על 7% בלבד. אינטל מאמינה שקידום מקצועות אלה הוא מהלך אסטרטגי חיוני לה ולמדינת ישראל, ומשקיעה רבות ביוזמות חינוכיות בתחום המדעים והטכנולוגיה. אחת מתוכניות הדגל היא "5 פי 2", השואפת להכפיל את מספר התלמידים המסיימים בגרות עם 5 יחידות מתמטיקה, מדעים וטכנולוגיה בתוך חמש שנים. השנה צפויה אינטל לפעול במסגרת התוכנית בכ-100 בתי ספר. מהנדסי אינטל ייכנסו לכיתות לימוד ויסייעו למורי מתמטיקה, ירצו בפני הורי התלמידים על חשיבות לימוד 5 יחידות, יארחו תלמידים במרכזי הפיתוח ובמפעל הייצור של אינטל, וימשיכו לסייע לשותפותיה בקואיליציית חברות ההיי-טק ומשרד החינוך בקידום לימודי מתמטיקה, מדע וטכנולוגיה.
******
אינטל (נאסד"ק: INTC) היא מובילה עולמית בחדשנות לתחום המיחשוב. החברה מתכננת ומייצרת טכנולוגיות שמשמשות כבסיס למגוון רחב של מוצרי מיחשוב שמופצים בכל רחבי העולם. אינטל מעסיקה כיום 107 אלף עובדים בעולם כולו, ופועלת בישראל משנת 1974. לחברה ארבעה מרכזי פיתוח (חיפה, יקום, ירושלים, פתח תקווה) ושני  מפעלי ייצור (קריית גת וירושלים) בישראל, והיא מעסיקה למעלה מ-9,800 עובדים ישירים. מידע נוסף  ניתן למצוא באתרי החברה:
אינטל העולמית - www.intel.com אינטל ישראל - www.intel.com/il
לפרטים נוספים: גיא גרימלנד, דובר אינטל, 054-7884949

